На основу члана 9. Закона о планском систему Републике Србије (“Службени гласник РС”, бр. 30/2018) и члана 40. став 4. Статута општине Димитровград (“Службени лист општине Димитровград”, бр. 6/19), Скупштина општине Димитровград, на седници одржаној дана 25.10.2023. године, донела је

**O Д Л У К У**

**О УСВАЈАЊУ ПЛАНА РАЗВОЈА ОПШТИНЕ ДИМИТРОВГРАД**

**2023 - 2029.**

**Члан 1.**

**УСВАЈА СЕ** План развоја општине Димитровград за период 2023 - 2029. године.

**Члан 2.**

План развоја општине Димитровград за период 2023 - 2029. године саставни је део ове Одлуке.

**Члан 3.**

Ову Одлуку и План развоја општине Димитровград за период 2023 - 2029. године, објавити у “Службеном листу општине Димитровград”.

**Члан 4.**

Одлука ступа на снагу осмог дана од дана објављивања у “Службеном листу општине Димитровград”.

# О б р а з л о ж е њ е

 Правни основ за доношење Одлуке о усвајању Плана развоја општине Димитровград за период од 2023 – 2029. године дефинисан је одредбама Закона о планском систему Републике Србије (''Сл. гласник РС'', бр. 30/18) којима је регулисан начин припреме и усвајање локалног плана развоја као дугорочног стратешког документа. Члановима 32. и 20. Закона о локалној самоуправи (''Сл. гласник РС'', бр. 129/07, 83/14 - др. закон, 101/16 – др. закон и 47/18) дефинисана је надлежност Општине и Скупштине општине за доношења Плана развоја .

 Чланом 40. став 4. Статута општине Димитровград (“Службени лист општине Димитровград”, бр. 6/19), предвиђена је надлежност Скупштине општине Димитровград да доноси план развоја Општине , планске документе јавних политика, средњорочне планове и друге планске документе, у складу са законом.

 План развоја јединице локалне самоуправе јесте дугорочни документ развојног планирања, који за период од најмање седам година усваја скупштина јединице локалне самоуправе, на предлог надлежног извршног органа јединице локалне самоуправе. План развоја садржи преглед и анализу постојећег стања, визију односно жељено стање, приоритетне циљеве развоја који се желе постићи, као и преглед и кратак опис одговарајућих мера које се даље разрађују документима јавних политика и средњорочним планом јединице локалне самоуправе. С обзиром на то да је то дугорочни документ који представља основ средњорочног планирања, програмског буџетирања, дефинисања стратешких пројеката и свеобухватног правца развоја, доношење истог је свакако оправдано.

 Скупштина општине Димитровград је донела Одлуку о изради плана развоја у септембру 2022.године. Стручну подршку у изради Плана развоја општине Димитровград пружила је Регионална развојна агенција Југ, у оквиру годишње чланарина као оснивача ове агенције. Општинско веће општине Димитровград на седници одржаној 19.08.2023. године, донело је Закључак број 06-239/2023-15/147-1 којим се одређује спровођење Јавне расправе о нацрту Плана развоја општине Димитровград за период 2023 – 2029. године, утврђује Програм Јавне расправе и упућује Јавни позив грађанима, удружењима, стручној и осталој јавности за учешће у јавној расправи, који је објављен у Службеном гласнику општине Димитровград, на интернет презентацији Општине Димитровград, друштвеним мрежама и локалним медијима.

 У току трајања јавне расправе одржан је један отворени састанак у сали Скупштине општине Димитровград, 26. септембра 2023. године.

 На отвореном састанку, коме су присуствовали заменик председника Општине Димитровград, председник Скупштине општине Димитровград , помоћник председника и чланови општинског већа, у присуству представника јавног, цивилног и приватног сектора и представника Регионалне развојне агенције Југ, презентован је нацрт Плана развоја општине Димитровград за период 2023 – 2029. године.

 По завршетку презентације, прешло се на дискусију о Нацрту Плана развоја, у чијем току су постављена питања о правцима будућег развоја, али није било конкретних предлога за допуну нацрта Плана.

 У току трајања јавне расправе пристигло је пет предлога за допуну Плана развоја, који су се односили на област информисања и медијско извештавање, као и на дигитализацију и архивирање медијских садржаја. Један од предлога односио се на допуну мера у оквиру развоја индустријске зоне Градина где постоје изузетни услови за развој соларних електрана. Такође, у оквиру индустријске зоне Градина има потенцијала за експлоатацију ватросталне глине, где је отварање површинског рудника започето од стране компаније „Mine Invest”.

 Предлози конкретних мера којима ће се остварити дефинисани циљеви су усвојени у потпуности. Неки од предлога представљају конкретне пројекте, те су као такви предмет средњорочног планирања или докумената јавних политика у одређеним секторским областима, док неки предлози не спадају у надлежност општине, те као такви не могу бити финансирани.

 На основу свега напред изнетог, Скупштина општине је донела Одлуку као у диспозитиву.

Број: 06-272/2023-17/31-1

У Димитровграду, 25.10.2023. године

СКУПШТИНА ОПШТИНЕ ДИМИТРОВГРАД

ПРЕДСЕДНИК

 Зоран Ђуров